S-785/2012

Mál þetta, sem dómtekið var miðvikudaginn 27. febrúar sl., var höfðað með ákæru, útgefinni af lögreglustjóranum á höfuðborgarsvæðinu 30. október 2012, á hendur ákærða, S-kk-þgf Ó-kk-þgf H-kk-þgf, kt. 000000-0000, Austurbrún 6, Reykjavík. Ákæran er í tveimur köflum og var I. kafli hennar upphaflega í fjórum liðum, en með dómi Hæstaréttar Íslands frá 11. febrúar sl. var 1. til 3. lið I. kafla ákæru vísað frá dómi. Samkvæmt því lýtur málshöfðunin að meintum brotum ákærða samkvæmt 4. lið I. kafla og II. kafla ákærunnar. Er ákærða gefið eftirfarandi að sök:

I.

4. Húsbrot og eignaspjöll að Tjarnargötu 32 í Reykjavík, með því að hafa, miðvikudaginn 22. ágúst 2012, brotið rúðu í kjallara hússins með grjóti í því skyni að komast þar inn í heimildarleysi, en ákærði dvaldi inni í húsinu þar til lögregla fjarlægði hann þaðan skömmu síðar.

Teljast brotin varða við 231. gr. og 1. mgr. 257. gr. almennra hegningarlaga nr. 19/1940.

II.

Eignaspjöll með því að hafa, að kvöldi sunnudagsins 2. september 2012, barið með grjóti í rúðu við tröppur að aðalinngangi hússins að Tjarnargötu 32 í Reykjavík, með þeim afleiðingum að hún brotnaði.

Telst brotið varða við 1. mgr. 257. gr. almennra hegningarlaga nr. 19/1940.

Þess er krafist að ákærði verði dæmdur til refsingar og til greiðslu alls sakarkostnaðar.

Í málinu gera R-kvk-nf A-kvk-nf og Á-kk-nf G-kk-nf Á-kk-nf, f.h. J-kvk-þgf S-kvk-þgf forsætisráðherra og forsætisráðuneytisins, kt. 000000-0000, kröfu um að ákærði verði dæmdur til greiðslu skaðabóta að fjárhæð 759.123 krónur, auk vaxta samkvæmt 1. mgr. 8. gr. laga um vexti og verðtryggingu nr. 38/2001, frá tjónsdegi þar til mánuður er liðinn frá birtingu kröfunnar, en síðan dráttarvaxta samkvæmt 1. mgr. 6. gr., sbr. 9. gr. sömu laga, frá þeim degi til greiðsludags.

Verjandi ákærða krefst þess aðallega að ákærði verði sýknaður af ákæru, en til vara að honum verði dæmd vægasta refsing er lög leyfa. Þá er aðallega krafist frávísunar skaðbótakröfu í málinu, en til vara að bætur verði stórlega lækkaðar. Loks krefst verjandi málskostnaðar sér til handa, að mati dómsins, sem greiðist úr ríkissjóði.

Málsatvik

Samkvæmt gögnum málsins hefur lögregla ítrekað haft afskipti af ákærða vegna innbrota í Ráðherrabústaðinn við Tjarnargötu 32. Hefur ákærði jafnan borið því við að hann hafi tekið húseignina eignarnámi og telji sér því heimilt að dvelja þar. Í málinu eru skýrslur lögreglu um afskipti af ákærða á vettvangi 22. ágúst og 2. september 2012 og er þar að finna lýsingu á skemmdum sem unnar höfðu verið á húseigninni.

Við aðalmeðferð málsins viðurkenndi ákærði þá háttsemi sem honum er gefin að sök í ákæru, en neitaði sök og kvaðst ekki telja að um refsiverðan verknað hefði verið að ræða. Kvaðst ákærði telja sig vera réttmætan eiganda húseignarinnar. Hann kvaðst hafa haft uppi fékröfu á hendur íslenska ríkinu vegna eineltis og margs konar brota embættismanna gagnvart sér. Kröfu hans hafi ekki verið sinnt og hafi hann því innheimt hana með því að taka eignarnámi húseignina að Tjarnargötu 32, og aðrar tilgreindar fasteignir í eigu ríkissjóðs. Ákærði kvaðst hafa skráð lögheimili sitt á þetta heimilisfang, en síðar komist að því að þeirri skráningu hefði verið breytt í Þjóðskrá án hans atbeina.

Lögreglumenn sem komu á vettvang að Tjarnargötu 32 í umrædd sinn komu fyrir dóminn sem vitni og gerðu grein fyrir aðstæðum á vettvangi og samskiptum við ákærða. Ekki eru efni til að reifa framburð þeirra.

Niðurstaða

Ákærði hefur viðurkennt þá háttsemi sem í ákæru greinir. Hann neitar hins vegar sök og kveðst ekki telja að um refsiverðan verknað hafi verið að ræða, þar sem hann hafi tekið húseignina að Tjarnargötu 32 eignarnámi. Meðal gagna málsins er veðbandayfirlit fasteignarinnar, dagsett 30. nóvember 2012, þar sem kemur fram að Ríkissjóður Íslands sé þinglýstur eigandi hennar. Hefur forsætisráðuneytið haft uppi kröfu um málshöfðun á hendur ákærða, sbr. b-lið 1. mgr. 242. gr. og 4. mgr. 257. gr. almennra hegningarlaga. Með játningu ákærða, sem er í samræmi við gögn málsins, er sannað að ákærði hafi framið þá háttsemi sem í ákæru greinir. Samkvæmt framansögðu verður ákærði sakfelldur samkvæmt ákæru og er háttsemi hans þar rétt færð til refsiákvæða.

Ákærði er fæddur árið 1971. Sakaferill hans hefur ekki áhrif á refsingu. Þykir refsing ákærða hæfilega ákveðin fangelsi í 30 daga, en fresta skal fullnustu refsingarinnar og falli hún niður að liðnum tveimur árum frá uppkvaðningu dóms þessa haldi ákærði almennt skilorð 57. gr. almennra hegningarlaga nr. 19/1940, sbr. 4. gr. laga nr. 22/1955.

Af hálfu forsætisráðuneytisins hefur verið krafist skaðabóta að fjárhæð 759.123 krónur auk vaxta. Skaðabótakrafan er sundurliðuð og kemur fram að krafist sé bóta að fjárhæð 135.866 krónur vegna viðgerðakostnaðar sem hlaust af brotum ákærða 22. ágúst og 2. september 2012. Er sú krafa studd viðhlítandi gögnum og verður hún dæmd að fullu, auk vaxta sem í dómsorði greinir. Hins vegar er krafa um bætur að fjárhæð 64.500 krónur vegna vinnu starfsmanns forsætisráðuneytisins og þrifa á húsnæðinu ekki studd gögnum og verður henni vísað frá dómi. Þá er vísað frá dómi kröfu um bætur samtals að fjárhæð 558.757 krónur, sem varðar ákæruliði sem vísað hefur verið frá dómi.

Ákærði greiði málsvarnarlaun skipaðs verjanda síns, B-kk-ef N-kk-ef hrl., 251.000 krónur að meðtöldum virðisaukaskatti.

Af hálfu ákæruvaldsins flutti málið D-kvk-nf Ö-kvk-nf V-kvk-nf aðstoðarsaksóknari.

R-kvk-nf H-kvk-nf héraðsdómari kveður upp dóminn.

Dómsorð:

Ákærði, S-kk-nf Ó-kk-nf H-kk-nf, sæti fangelsi í 30 daga, en fresta skal fullnustu refsingarinnar og falli hún niður að liðnum tveimur árum frá uppkvaðningu dóms þessa haldi ákærði almennt skilorð 57. gr. almennra hegningarlaga nr. 19/1940, sbr. 4. gr. laga nr. 22/1955.

Ákærði greiði forsætisráðuneytinu, kt. 000000-0000, 135.866 krónur, auk vaxta samkvæmt 1. mgr. 8. gr. laga um vexti og verðtryggingu nr. 38/2001 frá 2. september 2012 til 20. janúar 2013, en með dráttarvöxtum samkvæmt 1. mgr. 6. gr., sbr. 9. gr. sömu laga, frá þeim degi til greiðsludags.

Ákærði greiði málsvarnarlaun skipaðs verjanda síns, B-kk-ef N-kk-ef hrl., 251.000 krónur.

R-kvk-nf H-kvk-nf